Avijatičar

Avijatičar je američki epski, biografski, dramski film snimljen 2004. godine u režiji Martina Scorsesea. Scenarij je napisao John Logan. Glavne uloge tumače Leonardo DiCaprio kao Howard Hughes, Cate Blanchett kao Katharine Hepburn, i Kate Beckinsale kao Ava Gardner. U sporednim ulogama ističu se Ian Holm, John C. Reilly, Alec Baldwin, Jude Law kao Errol Flynn, Gwen Stefani kao Jean Harlow, Kelly Garner kao Faith Domergue, Matt Ross, Willem Dafoe, Alan Alda, i Edward Herrmann.

Film je zasnovan po biografskoj knjizi iz 1998. godine Howard Hughes: Tajni život Charlesa Highama. Film prikazuje život Howarda Hughesa, pionira avijacije i režisera filma Pakleni anđeli. Avijatičar prikazuje njegov život od 1927. do 1947. godine, kada je Hughes postao uspješan filmski producent i avijacijski magnat, dok je istovremeno postajao sve nestabilniji zbog teškog opsesivno-kompulzivnog poremećaja (OCD).

Avijatičar je pušten na prikazivanje u SAD-u 25. decembra 2004. zaradivši 214 miliona dolara na kino blagajnama. Bio je nominovan za jedanaest Oscara, uključujući Oscara za najbolji film, najboljeg režisera, originalni scenarij, najboljeg glavnog glumca za DiCaprija i najboljeg sporednog glumca za Aldu, osvajajući ukupno pet: za najbolju fotografiju, filmsku montažu, kostimografiju, scenografiju, i najbolju sporednu glumicu za Cate Blanchett.

 Radnja 
Godine 1913. u Houstonu, kao osmogodišnjeg dječaka majka kupa Howarda Hughesa i uči ga kako da piše riječ "karantin", zatim ga upozorava na nedavnu epidemiju kolere u Houstonu govoreći mu: "Nisi siguran." Četrnaest godina kasnije, on počinje da režira svoj film Anđeli pakla. Zapošljava Noaha Dietricha da upravlja svakodnevnim poslovima oko njegove poslovne imperije. Nakon što se pojavio Jazz pjevač, prvi film koji je djelimično bio ozvučen, Hughes postaje opsjednut realističnim snimanjem svog filma, i odlučuje pretvoriti film u zvučni. Uprkos tome što je film bio hit, Hughes ostaje nezadovoljan krajnjim rezultatom i naređuje da se film preradi nakon holivudske premijere. U to vrijeme postaje romantično vezan za glumicu Katharine Hepburn, koja mu pomaže u ublažavanju simptoma njegovog opsesivno-kompulzivnog poremećaja koje postaje sve gore.

Godine 1935. Hughes testira avion tipa Hughes H-1 Racer, obarajući novi rekord u brzini, uprkos tome što je na kraju morao sletjeti u polje zasađeno cveklom usljed nestanka goriva. Tri godine kasnije obara svjetski rekord leteći oko svijeta za četiri dana. Nakon toga kupuje većinski udio u avio kompaniji Trans World Airlines. Juan Trippe, predsjednik rivalske kompanije Pan American World Airways, lobira svog prijatelja, senatora Owena Brewstera, da uvede zakon o avio kompanijama, kako bi dobio ekskluzivno pravo na međunarodna avio putovanja. Hepburn postaje umorna od Hughesove ekscentričnosti i ostavlja ga započevši novu vezu sa kolegom glumcem Spencerom Tracyem. Hughes ubrzo uspostavlja novu ljubavnu vezu sa 15-godišnjom Faith Domergue, a kasnije i sa glumicom Avom Gardner. Međutim, on još uvijek gaji osjećaje prema Hepburn i podmićuje novinskog izvještača da ne izvještava o njenoj aferi sa Tracyem koji je bio oženjen.

Sredinom 1940-ih, Hughes ugovara dva projekta sa vojnim vazduhoplovnim snagama SAD-a za špijunski avion i vojni transportni avion za transport vojske za borbena dejstva u Drugom svjetskom ratu. Godine 1947., dok je avion tipa Hughes H-4 Hercules poznatiji kao "leteća lađa" još uvijek bio u izgradnji, Hughes dovršava Hughes XF-11 izviđački avion i uzima ga za probni let. Međutim, nakon sat i četrdeset pet minuta, jedan od motora se kvari, a avion se ruši na Beverly Hills, i Hughes je teško povrijeđen. Pošto je već prošlo dvije godine od završetka rata, vojska otkazuje svoju narudžbu za H-4 Hercules, iako Hughes i dalje nastavlja izgradnju sa svojim sopstvenim novcem. Kada je otpušten iz bolnice, obaviješten je da mora da bira između finansiranja avio-kompanije ili njegove "leteće lađe". Hughes naređuje Dietrichu da založi TWA imovinu kako bi mogao nastaviti razvoj.

Dok se njegov opsesivno-kompulzivni poremećaj pogoršava, Hughes postaje sve više paranoičan, ugrađuje mikrofone i prislušne uređaje na telefonske linije Ave Gardner kako bi je pratio, ali ona ga onda izbacuje iz kuće. FBI pretražuje njegovu kuću zbog inkriminirajućih dokaza ratnog profiterstva, pretražujući njegovu imovinu i, na njegov užas, unose prljavštinu u njegovu kuću. Brewster mu u privatnom razgovoru nudi da bi mogao odbaciti optužbe ako Hughes proda TWA Trippe-u, ali Hughes odbija. Hughesovi simptomi postaju ekstremniji, i on se povlači u izolovanu "zonu bez klica" na period od tri mjeseca. Trippe preko Brewstera poziva Hughesa na istragu ispred komisije Senata, siguran da se Hughes neće pojaviti. Gardner ga posjećuje i lično ga dotjeriva i odijeva u pripremi za saslušanje. On traži od nje da se uda za njega, a ona se samo smije i kaže da je on za nju "previše lud".

Hughes se snažno brani od Brewsterovih optužbi i optužuje senatora da uzima mito od Trippea. Hughes zaključuje saslušanje najavljujući da se obavezao da će dovršiti avion H-4 i da će napustiti zemlju ako mu ne bude dozvoljeno da sa njim leti. Saslušanje je nakon ovoga odmah propalo. Nakon uspješnog letenja avionom, Hughes razgovara sa Dietrichom i njegovim inženjerom, Glenn Odekirk, o novom putničkom avionu za TWA. Međutim, Hughesove halucinacije u kojima vidi muškarce u odijelima otpornim na bakterije, uzrokuje da Hughes dobije napad panike. Kad ga Odekirk krije u toaletu dok Dietrich ne dođe do doktora, Hughes počinje da se sjeća svog djetinjstva, svoje ljubavi prema avijaciji i svoje ambicije za uspjeh, ponavljajući frazu "put budućnosti".

 Uloge 

 Leonardo DiCaprio - Howard Hughes
 Cate Blanchett - Katharine Hepburn
 John C. Reilly - Noah Dietrich
 Kate Beckinsale - Ava Gardner
 Alec Baldwin - Juan Trippe
 Alan Alda - senator Owen Brewster
 Ian Holm - profesor Fitz
 Danny Huston - Jack Frye
 Gwen Stefani - Jean Harlow
 Jude Law - Errol Flynn
 Willem Dafoe - Roland Sweet
 Adam Scott - Johnny Meyer
 Matt Ross - Glenn "Odie" Odekirk
 Kevin O'Rourke - Spencer Tracy
 Kelli Garner - Faith Domergue
 Frances Conroy - Katharine Houghton
 Brent Spiner - biznismen Robert E. Gross
 Stanley DeSantis - Louis B. Mayer
 Edward Herrmann - Joseph Breen
 J. C. MacKenzie - Ludlow Ogden Smith
 Josie Maran - Thelma prodavačica cigareta
 Kenneth Welsh - dr. Hepburn

 Avioni prikazani i korišteni u filmu
Brojni avioni su prikazani i / ili zapravo korišteni u filmu, i bili su ključni za priču. To su bili avioni koje je Hughes izgradio, avione koje je koristila njegova aviokompanija (TWA) kao i druge avione. Među njima su bili:


 Nagrade i nominacije (Američke filmske akademije) 
Oskar za najbolji film
Oskar za najboljeg režisera
Oskar za najboljeg glavnog glumca
Oskar za najbolju sporednu glumicu nagrada
Oskar za najboljeg sporednog glumca
Oskar za najbolje kostime nagrada
Oskar za najbolju scenografiju nagrada
Oskar za najbolji orginalni scenario
Oskar za najbolju kinematografiju nagrada
Oskar za najbolju montažu nagrada
Oskar za najbolji zvuk nagrada

 Također pogledajte 
Spisak filmova

 Reference 

 Vanjski linkovi 

 Ovlašteni sajt
 Visoki život Robert Richardson




Kategorija:Filmovi koji su dobili Oscar za najbolju sporednu žensku ulogu
Kategorija:Filmovi koji su dobili Oscar za najbolju scenografiju
Kategorija:Filmovi koji su dobili Oscar za najbolju fotografiju
Kategorija:Filmovi koji su dobili Oscar za najbolje miksanje zvuka
Kategorija:Filmovi koji su dobili Oscar za najbolju montažu
Kategorija:Filmovi iz 2004.
Kategorija:Američki biografski filmovi
Kategorija:Filmovi na engleskom jeziku
Kategorija:Američki dramski filmovi
Kategorija:Filmovi koji su dobili Zlatni globus za najboljeg glumca – drama
Kategorija:Filmovi koji su dobili Zlatni globus za najbolju originalnu muziku
Kategorija:Filmovi u režiji Martina Scorsesea
Kategorija:Filmovi koji su dobili Oscar za najbolji kostim
Kategorija:Filmovi Miramax Filmsa
Kategorija:Filmovi s radnjom u Connecticutu
Kategorija:Filmovi s radnjom u Kaliforniji